《一素亭和见素韵二首 其一》
明代·郑岳

千卷储书作墨庄，梦随春草到池塘。涓涓碧井分仙社，面面青峰隔女墙。

丹桂燕山多异种，金砂樵谷有遗方。接䍦倒著閒临水，照见䰐鬖发影长。

作者简介：福建莆田人，字汝华。弘治六年进士。授户部主事。累迁江西左布政使。宁王朱宸濠夺大量民田，民立寨自保，宸濠欲加兵，岳持不可。后为李梦阳所讦，夺官为民。世宗即位，起抚江西。旋召为大理卿，陈刑狱失平八事，迁兵部左侍郎。后乞休归。有《莆阳文献》、《山斋集》。